लंबे समय से शराब के अनुचित सेवन से मानसिक स्वास्थ्य की अनेक समस्याएं पैदा हो सकती हैं। गंभीर संज्ञानात्मक समस्याएं असामान्य नहीं हैं; मनोभ्रंश अथवा पागलपन के लगभग 10 प्रतिशत मामले शराब के उपभोग से जुड़े हैं, जिससे मनोभ्रंश के प्रमुख कारणों में शराब दूसरे स्थान पर आ पहुंचा है। अत्यधिक शराब पीने से मस्तिष्क की कार्य प्रणाली को नुकसान पहुंचता है और समय के साथ तेजी से मानसिक स्वास्थ्य प्रभावित हो सकता है। शराबियों में मनोरोग संबंधी विकार आम हैं, लगभग 25 प्रतिशत शराबी गंभीर मनोरोग संबंधी गड़बड़ी से पीड़ित हैं। सबसे अधिक प्रचलित मनोरोग के लक्षण चिंता और अवसाद विकार हैं। शराब छोड़ देने पर आमतौर पर शुरू में मनोरोग के लक्षण कहीं अधिक खराब दिखने लगते हैं, लेकिन संयम की निरंतरता से आम तौर पर इसमें सुधार आता है या ये सिरे से गायब हो जाते हैं। शराब के अपप्रयोग से मनोविकृति, भ्रम और चेतन मस्तिष्क संलक्षण हो सकते हैं, जो सिजोफ्रेनिया जैसे रोग के होने के गलत लक्षण दिखला सकते हैं। लंबी अवधि के शराब के अपप्रयोग के सीधे परिणामस्वरूपआतंक विकार विकसित हो सकता है या बदतर रूप धारण कर सकता है।

बड़े अवसादग्रस्तता विकार और मद्यव्यसनिता या पियक्कड़पन सहवर्ती घटना के रूप में बखूबी दर्ज हैं। जिनमें कोमोरबिड (अतिरिक्त रुग्णता या एक से अधिक रुग्णता का सह-अस्तित्व) की उपस्थिति हुआ करती है, उनके लिए आम तौर पर एक अंतर किया जाता है- ऐसे अवसादी प्रसंग जो शराब के त्याग के बाद घट जाया करते हैं ("पदार्थ-प्रेरित") और ऐसे अवसादी प्रसंग जो कि प्रधान हैं और जो शराब त्यागने से घटते नहीं ("स्वतंत्र" प्रसंग)। अन्य दवाओं का अतिरिक्त उपयोग शराबियों में अवसाद के खतरे को बढ़ा सकता है।[73]

मनोरोग विकार लिंग के आधार पर भिन्न होते हैं। जिन महिलाओं में शराब पीने के कारण विकार पैदा हुए हैं, उनमें बड़े अवसाद, चिंता, आतंक विकार, अतिक्षुधा, अभिघातजोत्तर तनाव विकार (PTSD), या बॉर्डरलाइन व्यक्तित्व विकार जैसे सह-घटित मनोरोग निदान अक्सर होते हैं। जिन पुरुषों में शराब पीने के कारण विकार पैदा हुए हैं, उनमें आत्मकामी या समाज-विरोधी व्यक्तित्व विकार, द्विध्रुवीय विकार, सिजोफ्रेनिया, आवेगी विकार, या ध्यान में कमी/अतिसक्रियता विकार के सह-घटित निदान पाए जाते हैं।
बहुत संभव है कि आम महिला आबादी की तुलना में मद्यव्यसनिता की शिकार महिलाओं के साथ शारीरिक या यौन उत्पीड़न, बुरा बर्ताव और घरेलू हिंसा की घटनाएं अधिक घटी होंगी, जिससे मनोरोग विकार के उच्च दृष्टांत देखे जा सकते हैं और शराब पर अधिक निर्भरता पैदा हो सकती है।
मद्यव्यसनिता या पियक्कड़पन से पैदा होने वाली समस्याएं गंभीर हैं, जो अल्कोहल अर्थात शराब से मस्तिष्क में मनोविकारी परिवर्तन आने और शराब के मादक प्रभाव के कारण होता है। शराब के अपप्रयोग से बाल-उत्पीडन, घरेलू हिंसा, बलात्कार, चोरी और मारपीट सहित आपराधिक घटनाओं में वृद्धि हो रही है। पियक्कड़पन के साथ रोजगार की क्षति जुड़ी हुई है, जिससे आर्थिक नुकसान होता है। गलत समय में शराब पीने और निर्णय करने में चूक से हुए गलत व्यवहार से कानूनी नतीजे भोगने पड़ सकते हैं, जैसे कि नशे में गाड़ी चलाने या सार्वजनिक अव्यवस्था फैलाने के आपराधिक आरोप, या क्षतिकर कृत्य के लिए दीवानी आर्थिक दंड और आपराधिक सजा भी हो सकती है। नशे के समय किसी शराबी का व्यवहार और मानसिक दुर्बलता उसके आसपास के लोगों पर गहराई से प्रभाव डाल सकता है और उसे परिवार तथा दोस्तों से अलग-थलग कर सकता है। इस अलगाव से वैवाहिक विवाद और तलाक तक की नौबत आ सकती है, या घरेलू हिंसा में इजाफा हो सकता है। शराबीपन से बच्चों की उपेक्षा भी हो सकती है, इससे शराबी के बच्चों के भावनात्मक विकास को स्थायी क्षति पहुंच सकती है।
अगर उसे ठीक से प्रबंधित न किया गया तो बर्बीट्युरेट्स और बेंजोडायजेपाइन्स जैसे एक समान पदार्थ के साथ किसी शामक-निद्राकारी प्रक्रिया द्वारा शराब पर निर्भरता के प्रत्याहार की कोशिश खतरनाक भी हो सकती है। शराब का प्राथमिक प्रभाव होता है गाबा (GABA) ग्राही (रिसेप्टर) को उत्तेजित करना, जिससे केंद्रीय तंत्रिका तंत्र के अवसाद को बढ़ावा मिलता है। शराब के लगातार और भारी उपभोग से, ये अभिग्राहक या रिसेप्टर्स असंवेदी हो जाते हैं और इनकी संख्या कम हो जाती है, जिसका असर सहनशीलता तथा शारीरिक निर्भरता पर पड़ता है। जब शराब के उपभोग को अचानक बंद कर दिया जाता है, तब संबंधित व्यक्ति का तंत्रिका तंत्र अनियंत्रित चेतोपागम फायरिंग (synapse firing) से पीड़ित हो उठता है। इससे व्यग्रता, आत्महत्या का दौरा, कंपोन्माद, मतिभ्रम, थरथराहट और संभावित ह्रदय गति के रुकने जैसे लक्षण दिख सकते हैं। अन्य न्यूरोट्रांसमीटर तंत्र भी शामिल है, विशेष रूप से डोपेमाइन और एनएमडीए.

शराब छोड़ने के तीव्र लक्षण एक से तीन सप्ताह के बाद कम होने लगते हैं। कम गंभीर लक्षण (जैसे कि अनिद्रा और व्यग्रता, आनन्दमयी अनुभूति का पूर्ण लोप) शराब प्रत्याहार के बाद के संलक्षण के हिस्से के रूप में जारी रह सकते हैं, जिनमें धीरे-धीरे संयम के साथ एक साल या उससे भी अधिक समय में सुधार हो सकता है। प्रत्याहार लक्षण कम होने शुरू होते हैं जब शरीर और केंद्रीय तंत्रिका तंत्र शराब सहनशीलता और गाबा क्रिया को सामान्य बनाने लगते हैं।

शारीरिक लक्षण
मूत्र और रक्त परीक्षण
मनोरोग के लक्षण
इतिहास